
Redelighetsutvalget

Universitetet i Bergen
2002/-03

årsmelding

Utvalget – oppretting, sammensetning arbeidsform og mandat
Redelighetsutvalget ble opprettet av Det akademiske kollegium i 2000, og er direkte underlagt universitetsstyret. Det består av den til enhver tid sittende prorektor, samt ytterligere ett fast medlem, for tiden professor Bente Alver ved Institutt for kulturstudier og kunsthistorie. I den enkelte sak kan utvalget tilkalle inntil to andre medlemmer.
Utvalgets oppgaver er ikke strengt definert, og dets arbeidsform er fortsatt under utvikling. Utvalget selv utformet i 2002, med tilslutning fra Kollegiet, en omtale av sitt saksområde og forslag til framgangsmåte i saker om påstått uredelighet i forskningspraksis ved UiB. I 2003 ble teksten revidert på noen punkter, jf. nedenfor. Utvalget har ikke tidligere laget noen årsmelding.

I 2002/-03 har utvalget hatt tre saker til behandling, i tillegg til at det har arbeidet med utformingen av mandatet.
Kollegiesekretariatet har på vegne av universitetsdirektøren vært sekretariat for utvalget, og disse oppgavene har vært delt mellom kontorsjef Hilde Hvidsten Bretvin og seniorkonsulent Per Gunnar Hillesøy. Konsulent Mona Rødseth har utført en del administrative oppgaver.

Mandatet var fram til høsten 2003 nokså løst fastsatt. I styresak 65c i møte 11.09.03 ble styret orientert om utvalgets eget forslag til mandat og retningslinjer for saksbehandlinlgen, og tok dette til orientering, jf. vedlegg.

Nærmere om retningslinjer og mandat

Vi viser til UST-sak 65c den 11.09.03, og gir bare en kort omtale her. 

Når det gjelder utvalgets saksbehandling, er det lagt opp til at denne skal være responderende, i hvert fall i hovedsak. I praksis vil det innebære at en sak som kommer til behandling, skal være ferdig forberedt, normalt av et fakultet. Sakens fakta og viktigste problemstillinger skal være klarlagt. Dette betyr at enkelte saker egner seg dårlig for behandling i utvalget, for eksempel fordi det vil kreve ressurser og kompetanse som utvalget ikke rår over å få fram de faktiske forholdene.
Det er flere grunner til at utvalget valgte å legge seg på den responderende formen. En viktig grunn er at det er forutsatt at behandling i Redelighetsutvalget først skal skje etter at man har forsøkt å løse saken på et lavere nivå. Gjennom slik tvistebehandling vil også fakta og problemstillinger tre klart fram. En annen grunn er at utvalget primært skal konsentrere seg om prinsipielle spørsmål.

Retningslinjene og mandatet er utarbeidet av utvalget selv, med verdifull assistanse fra professor dr. juris Kai Krüger.

Sakene som har vært til behandling

Sak 1:

Saken ble behandlet med to tilkalte medlemmer: Professor Eirik Sundvor ved Institutt for den faste jords fysikk (nå Institutt for geovitenskap) og underdirektør Inger Gjesdahl ved Forskningsavdelingen.

Sakens fakta var i korthet at A og B, begge forskere knyttet til Det matematisk-naturvitenskapelige fakultet, ved flere anledninger på 1990-tallet hadde vært medforfattere av et kompendium beregnet på studenter. I 1999 ble det utgitt en ny utgave av kompendiet, som var en del omarbeidet i forhold til tidligere utgaver. A hevdet at en god del av teksten var forfattet av ham, og at han burde vært kreditert som medforfatter, noe som ikke var gjort. A framsatte påstander om plagiat mot B, bl.a. i dagspressen.
Saken ble tatt opp ved de to instituttene som A (nå emeritus) og B var tilknyttet, i samarbeid med fakultetsledelsen. Det ble gjort en avtale, som innebar at A skulle trekke sine påstander om plagiat, og at B i neste utgave av kompendiet skulle framføre en takk til A. A oppfylte sin forpliktelse, mens Bs skriftlige takk ikke framsto som tilfredsstillende for A.

Redelighetsutvalget merket seg at en rekke av de anførslene som begge parter kom med i løpet av behandlingen, gjaldt forhold som lå forut for den avtalen som ble inngått. Dette tok utvalget ikke opp til behandling. Det ble lagt vekt på at det var holdt interne drøftinger, som hadde ført til en avtale. Denne avtalen hadde begge parter plikt til å respektere. Den innebar så vel en moralsk som en rettslig forpliktelse mellom de to, samt en lojalitetsplikt overfor arbeidsgiverens tvisteløsningsordninger. Utvalget konkluderte med at Bs takk til A i kompendiets tekst var utilstrekkelig at han måtte framføre en uforbeholden, skriftlig unnskyldning overfor A. B gjorde i utgangspunktet ikke dette, og fikk forlenget frist. Unnskyldningen ble til slutt framsatt i en e-postsending direkte til A. Utvalget avsluttet deretter saken.

Sak 2:

Saken ble behandlet med ett tilkalt medlem: Professor dr. juris Kai Krüger.

Saken gjaldt i korthet at en doktogradskandidat og hennes tidligere veileder hadde blitt uenige om en rekke spørsmål, herunder om den tidligere veilederens rett til datamateriale som kandidaten hadde brukt, om rett til å bli kreditert som medforfatter, etc. Sakens realiteter omtales ikke nærmere her. 
Det bemerkes at saken var meget utfordrende, og den krevde mye for å avklare de rettslige og forskningsetiske problemstillingen, bl.a. knyttet til medforfatterskap. Bidragene fra professor Krüger var i denne sammenheng meget verdifulle.

Sak 3:

Saken ble behandlet uten tilkalte medlemmer.

Saken gjaldt en doktorgradskandidat som under arbeidet med sitt prosjekt hadde hatt arbeidsplass ved UiB, men med finansiering fra en utenlandsk institusjon. Ved den ordinære bedømmelsen av avhandlingen, ble det oppdaget at store deler av den var plagiert fra flere andre forfattere. Dette ble erkjent av kandidaten, og fakultetet vedtok å underkjenne avhandlingen. 
Redelighetsutvalget kom til at doktorgradskandidatens nåværende arbeidsgiver, samt de institusjonene som hadde bidratt med finansiering, måtte orienteres om utfallet. For øvrig var saken løst ved fakultetet.

Sak 4:

Saken ble behandlet uten tilkalte medlemmer. 

Forholdet gjaldt antatt avskrift i en hovedoppgave innlevert ved NTNU. Saken var tatt opp av ett av instituttene her, der ”kildeoppgaven” i sin tid var levert. Det var kontakt direkte mellom de to instituttene, og den videre oppfølgingen ville skje i samarbeid mellom dem.

Redelighetsutvalget tok saken til orientering.

Øvrige saker:

Utvalget har arbeidet med en generell gjennomgang av en del forskningsetiske spørsmål som har oppstått i praksis. Det foreløpige resultatet av dette er vedlegg 1 nedenfor. Her fokuseres det særlig på viktige elementer i forholdet mellom doktorgradskandidat og veileder. Gjennomgangen, også den laget med verdifull hjelp fra professor Kai Krüger, tar utgangspunkt i spørsmål som har oppstått i praksis, og utleder en del generelle synspunkter fra dette. Utvalget tar sikte på å bruke denne teksten i sitt videre arbeid for å fremme informasjon og debatt om forskningsetiske problemstillinger
Vedlegg 1:
REDELIGHETSSPØRSMÅL OG ETIKK I FORSKERUTDANNING OG PROSJEKTSAMARBEID, SÆRLIG OM FORHOLDET MELLOM DOKTORGRADSKANDIDAT OG VEILEDER. 
1.
Innledning – generelle perspektiver 
På bakgrunn av en del ulike henvendelser har det blitt tatt initiativ til å få utarbeidet en gjennomgang av en del spørsmål angående redelighet i forskning, jf. overskriften. Innholdet i det følgende er preget av problemstillinger som har oppstått i praksis i enkelte av våre miljøer. En rekke personer og instanser har gitt opplysninger og bidrag, men vi vil i særlig grad trekke fram professor dr.juris Kai Krüger ved Det juridiske fakultet, som i stor grad har preget dette dokumentet.

2.
Enkeltproblemstillinger

En del konkretiserte enkeltproblemstillinger har kommet fram, bl.a. gjennom arbeidet med doktorgradsprogrammen. Nedenfor behandles 5 problemområder:
(1) Rett til såkalt medforfatterskap og opphavsrett når doktogradskandidater publiserer forskningsresultater som er frembragt ved bruk av metoder og forskningsdata som kan tilbakeføres til andre enn doktorgradskandidaten (nedenfor under 3.) Det er bl.a. fokusert på forholdet mellom åndsverkloven på den ene siden, og de såkalte Vancouver-reglene på den andre.
(2) Rettighets- og rådighetsspørsmål i forhold til metoder som inngår i et doktorgradsprosjekt (nedenfor under 4.)

(3) Rettighets- og rådighetsspørsmål i forhold til datamateriale som inngår i et doktorgradsprosjekt (nedenfor under 5.)
(4) Veileders forpliktelser og ansvar når doktorgradskandidatens prosjekt utløser konflikter om f eks medforfatterskap o a innen det lokale fagmiljø (nedenfor under 6.)

(5) Konflikter mellom veiledere innbyrdes og i forhold til doktorgradskandidaten; herunder om biveiledere og om tidligere veilederes muligheter for å innvirke på prosjektfremdrift, særlig i tilslutning til innlevering til bedømmelse for doktorgrad (nedenfor under 7.)

3.
Medforfatterskap og publiseringsrett 

3.1.
Utgangspunkter: Begreper og regelverk – rettighetsposisjoner og adferdsnormer 

En beskrivelse av UH
-forskeres rettsstilling med sikte på rettighetsposisjoner og rådighet over kunnskap og funn må skje i flere dimensjoner. 

Eiendomsrett til eget grunnlagsmateriale, manuskripter, skjermbilde og filer på PC er hjemmel for eksklusiv rådighetsutøvelse så langt eiendomsretten går. Spørsmålet blir da: Kan forskningsmateriale, datafiler, kunnskaper og metoder være gjenstand for slik eiendomsrett?

Opphavsrett til skrifter, kataloger og databaser gir hjemmel for ekskluderende beføyelser etter åndsverkloven 12. mai 1961 nr 2.
 I noen tilfelle må det trekkes grenser for rådighet som utøves av arbeidsgiver/institusjon sammen med den ansatte, f eks ved bestemmelser som åndsverklovens § 39g om arbeidsgivers rett til ansattes programvare. 

Forskjellig fra rettighetsregler er rettslige adferdsnormer tilpasset forskningsmiljøer, for eksempel markedsføringslovens forbud mot handlinger som strider mot god forretningsskikk ved for eksempel kommersialisering; forbud mot etterligning og regler om plikt til konfidensialitet for bedriftshemmeligheter og betrodde tekniske hjelpemidler (lov 16 juni 1972 nr 72 §§ 1, 7-8 og 8a). 

Ved siden av og delvis overlappende med dette kan etiske regler om akseptabel adferd i forhold til forskningskolleger, oppnevnt veileder, medarbeidere og arbeidsgiver være relevante og virksomme. Disse adskiller seg fra rettsreglene først og fremst ved at de forskningsetiske reglene normalt mangler håndfaste sanksjoner. En handling kan på samme tid være rettslig uangripelig, men samtidig forskningsetisk diskutabel.
 Noen ganger faller etikken sammen med rettsreglene, men de to normsystemer er ikke sammenfallende i alle deler.

Et tredje sett av normer kan bygges på rollebeskrivelser tilpasset måten forskningsprosjekter gjennomføres på. Ved forskningssamarbeid mellom flere etableres i praksis hierarkiske modeller for styring og ledelse. Dette kan være et påbudt resultat av formelle avtaler som inngås med eksterne investorer eller oppdragsgivere i oppdragsforskning, f eks ved EU-finansiert forskning eller ved Forskningsrådets standardvilkår for forskningsbidrag. Slike vilkår kan gå ut på at prosjektet institusjonaliseres og underlegges styringsmyndighet for en prosjektleder med administrativ og organisatorisk instruksjonsmyndighet innrettet på å virkeliggjøre prosjektets overordnede formål og fremdrift. Når doktorgradsprosjekter inngår i slike arbeidsoppgaver for et forskningsfellesskap, må doktorgradskandidaten klarligvis følge rammebetingelser som gjelder for prosjektet. På samme tid har prosjektledelsen et selvstendig ansvar for å se til at forskerrekrutter får mulighet til å produsere slik selvstendig og original forskning som etter de relevante reglementer er en forutsetning for å oppnå doktorgradsnivå for det aktuelle bidrag. I praksis forutsetter dette at veileder og prosjektledelse i samarbeid balanserer nødvendig prosjektdisiplin mot det grunnleggende synspunkt at doktorgradskandidaten som individ har krav på å kunne oppnå meritterende kredit for selvstendig forskning i en bedømmelse av nettopp hans eller hennes bidrag til prosjektet. Det er visstnok slik at Vancouver-reglene praktiseres på den måten at når forskningsfellesskapet godtar at doktorgradskandidaten står først blant medforfatterne, foreligger etter deres (og veileders) oppfatning en slik grad av selvstendig forskningskvalitet, selv om også andre medforfattere har medvirket med ulike input til den aktuelle publikasjon. Er veileder tett involvert i prosjektledelse, er det viktig at disse innbyrdes artsforskjellige funksjoner ikke blandes til skade for doktorgradskandidaten. Her handler det om en blanding av forskningsetikk og juss, dette fordi rammebetingelser og forskningsdisiplin i dag også kan beskrives som integrerte elementer i de arbeidsrettslige ansettelsesvilkår som gjelder for UH-ansatte som deltar på alle nivåer i forskningssamarbeid. Forsømmelser fra prosjektleder, prosjektmedarbeidere, veileder og doktorgradskandidat kan derfor på samme tid være etisk problematiske og arbeidsrettslig angripelige. Samme slags behov for klargjøring av roller forsterkes hvis veileder ikke bare har lederansvar men selv er medarbeider og bidragsyter i det aktuelle prosjekt der doktorgradskandidatens bidrag forutsettes å inngå. 

3.2.
Publisering og ytringsfrihet – vitenskapsidealer om forskningens frihet

Spillerom for vitenskapelig forfatterskap, forstått som rett til publisering av egne arbeider, er i prinsippet en form for ytringsfrihet. Skranker for retten til publisering må derfor ha hjemmel – enten som ”sterk” rettslig hjemmel i lov eller avtale - eller som ”svak” etisk binding. Ytringsfrihet og forskningens frihet kan dermed ses som to sider av samme sak, jf som et deluttrykk for dette universitetslovens § 2 nr 3 om forbud mot pålegg om innholdet i forskningen.

Til dette kommer et vitenskapsideal: Kunnskap frembragt og tilgjengeliggjort ved forskning skal være fri og tilgjengelig og tradisjonelt ikke forbeholdt personer eller særinteresser.
 Gjeldende universitetslov § 2 nr 4 knesetter prinsippet om ansvar for formidling og utbredelse av forståelse for vitenskapens metoder og resultater. Selv patentering av oppfinnelser i forskningsmiljøer er ikke til hinder for at det uten nærings- eller driftsformål forskes videre på ellers vernede funn - patentlovens § 3 tredje ledd.

Sikring av forskerens – eller forskergruppens - arbeidsfelt og prosjektkontroll mot innsyn og lekkasje kan i et konkurrerende forskersamfunn være nødvendig for å verne mot uredelig inntrengning fra utenforstående, både innen eget arbeidsmiljø, men kanskje mer praktisk i forhold til konkurrerende fagmiljøer internasjonalt. Idealer om ytringsfrihet og forskningsfrihet må derfor tilpasses en virkelighet der det gis muligheter for å verne oppnådde forskningsresultater forut for publisering. Det kan være helt avgjørende å være først ute med funn og resultater. Allerede kjent stoff vil i praksis vanskelig kunne påregnes publisert i de mest prestisjetunge tidsskrifter. 

Juss viser seg dårlig egnet til å møte slike utfordringer. Redelighetskrav og etiske regler i utkant av rettsreglene er derfor utviklet for å imøtekomme behov for spilleregler. Spørsmålet er hvor langt og hvor konkret denne slags regler kan påberopes aktivt når konflikt oppstår. 

3.3.
Vancouver-reglene 

En del fagmiljøer har utviklet prinsipper og retningslinjer for hvordan man skal håndtere forfatterposisjoner ved forskningssamarbeid. Formålet er å sikre en rettferdig og rimelig kreditering av ulike former for medvirkning i prosjekter som publiseres. Formelt fremstår slike prinsipper og retningslinjer som formalia ved oppsett av artikler som skal publiseres i fagtidsskrifter. De såkalte Vancouver-reglene innen biomedisin
 har et eget avsnitt om ”Authorship”, som lyder:

“All persons designated as authors should qualify for authorship, and all those who qualify should be listed. Each author should have participated sufficiently in the work to take public responsibility for appropriate portions of the content. One or more authors should take responsibility for the integrity of the work as a whole, from inception to published article.

Authorship credit should be based only on 1) substantial contributions to conception and design, or acquisition of data, or analysis and interpretation of data; 2) drafting the article or revising it critically for important intellectual content; and 3) final approval of the version to be published. Conditions 1, 2, and 3 must all be met. Acquisition of funding, the collection of data, or general supervision of the research group, by themselves, do not justify authorship.

Authors should provide a description of what each contributed, and editors should publish that information. All others who contributed to the work who are not authors should be named in the Acknowledgments, and what they did should be described (see Acknowledgments).

Increasingly, authorship of multicenter trials is attributed to a group. All members of the group who are named as authors should fully meet the above criteria for authorship. Group members who do not meet these criteria should be listed, with their permission, in the Acknowledgments or in an appendix (see Acknowledgments).”

The order of authorship on the byline should be a joint decision of the coauthors. Authors should be prepared to explain the order in which authors are listed.”

Bidrag som ikke når opp til “authorship” status, krediteres etter Vancouver-reglene ved ”Acknowledgements”, beskrevet som følger:

“List all contributors who do not meet the criteria for authorship, such as a person who provided purely technical help, writing assistance, or a department chair who provided only general support. Financial and material support should also be acknowledged.

Groups of persons who have contributed materially to the paper but whose contributions do not justify authorship may be listed under a heading such as "clinical investigators" or "participating investigators," and their function or contribution should be described in for example, "served as scientific advisors," "critically reviewed the study proposal," "collected data," or "provided and cared for study patients."

Because readers may infer their endorsement of the data and conclusions, all persons must have given written permission to be acknowledged.”

Vancouver-reglene om ”authorship” og ”acknowledgements” har i utgangspunktet ingen rettslig status. Det er tale om retningslinjer for kreditering i ulike nivåer. Men siden reglene legges til grunn ved publisering, kan det være et poeng å understreke at reglene kan fungere som vilkår for publisering. En forfatter som ikke har fulgt reglene kan få refusert sitt arbeid fra publisering, dvs reglene virker i en rettslig kontekst som "kontraheringsvilkår". 

At reglene er "vedtatt", for eksempel ved fakultetsvedtak, betyr ikke annet enn at fagmiljøet anbefaler at reglene følges. Et fakultet har ingen hjemmel til å pålegge forskere å kreditere personer som ikke har opphavsrett til verket – og kan heller ikke stille som bindende vilkår for stipend, veiledning e l at vedkommende fører opp som forfattere personer som ikke er opphavsmenn etter åndsverkloven.
 Brudd på Vancouver-reglene har følgelig bare som virkning at arbeidet kan bli gjenstand for fagetisk kritikk samt at arbeidet ikke kan forventes publisert fordi tidsskriftredaksjonen som sin policy ikke publiserer arbeider med mindre reglene er etterlevet.

3.4.
Opphavsrett, opphavsrettssameie og medforfatterskap etter Vancouver-reglene

Krediterende medforfatterskap etter Vancouver-reglene faller ikke nødvendigvis sammen med immateriellrettslig opphavsrett. Opphavsrett er et komplekst begrep. Opphavsrett til åndsverk (oppregningen i åvl § 1 annet ledd innbefatter vitenskapelige skrifter) oppstår ved verkproduksjon (åvl § 1 første ledd "skaper et åndsverk") og retten består i at andre ikke kan foreta eksemplarfremstilling eller spredning av verket til utenforstående uten etter samtykke av opphavsmannen. Dette er opphavsrettens beføyelser, og disse går dermed kortere enn eiendomsretten, der rettighetshaveren utøver all faktisk og rettslig rådighet over rettighetsobjektet.
 Opphavsretten kan oppstå på en eller flere hender, og kan gå over til andre personer ved avtale eller på annen måte, og den kan opphøre. Den norske åndsverkloven av 12. mai 1961 knytter opphavsrettslige beføyelser til den som ”skaper et åndsverk” (åvl § 1 første ledd). Skrifter av ethvert slag, herunder vitenskapelige skrifter, er ”verk” i lovens forstand (åvl § 1 annet ledd nr 1). Kravet til en aktiv skapelsesprosess skal forstås nokså bokstavelig. I uttrykket ”skapes” ligger nemlig at indirekte miljøstimulans, inspirasjon, kritisk veiledning og annen materiell kvalitetssikring av manuskript ikke kvalifiserer til opphavsrettsbeføyelser som beskrevet i åvl § 2, nemlig vern mot eksemplarfremstilling, tilgjengeliggjøring for allmennheten ved spredning o l. I åvl § 3 finnes rett nok en ”krediterings”-regel, men den gjelder bare for opphavsmannen, som både ved (lovlig) eksemplarfremstilling eller tilgjengeliggjøring har krav på å bli navngitt i samsvar med god skikk. 

To eller flere kan sammen få opphavsrettsstatus når verket skapes i genuint fellesskap. To forfattere går f eks sammen om å skrive en artikkel. Det kan her oppstå sameie i verket, hvilket før publisering betyr at den ene må ha den eller de øvriges opphavsrettslige samtykke til å publisere den del av verket som kan tilbakeføres til vedkommende selv. Etter publisering er samtykke fra samtlige medopphavsberettigede nødvendig for å disponere over verket etter åvl § 2, herunder kopiere verket eller foreta spredning. Er verket publisert gjennom forlag eller tidsskrift, må samtykke innhentes også fra utgiver, avhengig av forlagsavtalens vilkår eller avtale inngått med tidsskriftredaksjon.
 Det må i denne forbindelse understrekes at publisering i tidsskrifter som bygger på prinsippet om ”Open Access” ikke fører til at forfatterens opphavsrett går tapt.
Vancouver-reglene om medforfatterskap tilslører forholdet mellom opphavsrettslig skapende forfatterskap og etisk krediterende medforfatterskap som ikke har opphavsrettslige virkninger. Reglene kan bare gis operative opphavsrettslige virkninger så langt den form for medvirkning som beskrives etter åvl § 2 kvalifiserer til direkte skapelse av verk. F eks vil bidrag som består i konseptualisering og fremskaffelse av data (Vancouver-reglenes vilkår 1) i seg selv åpenbart ikke kvalifisere til å skape verket. ”Drafting” forstått som skrivearbeid kan kvalifisere, men ekvivalenten ”revising it critically for important intellectual content” (vilkår 2) kan i praksis være det mer begrensede, typisk intensiv veiledning som rettslig må holdes adskilt fra skriveprosessen i rettsoperativ forstand. Det samme kan sies om ”final approval” (vilkår 3), som opphavsrettslig er tvetydig: Det kan språklig bety forfatterens egen beslutning om å sende arbeidet fra seg, men kan også bety veilederens eller øvrige bidragsyteres godkjennelse som for forfatteren (ev doktorgradskandidaten) innebærer at arbeidet etter andres vurdering nå kan sendes til bedømmelse eller publisering (etterfulgt av utgiver redaksjonelle kvalitetsprøvning). Forlagsteknisk vil veilederarbeid bestå i en toveis kommunikasjon der veileder og Vancouver-reglenes bidragsytere fungerer som forfatterens rådgiver og konsulent. Rettslig er verken veileder eller konsulent opphavsmann etter åndsverklovens regler. Dette får den praktiske betydning at de som fremstår som ”medforfattere” etter Vancouver-reglene ikke uten videre også er "forfattere" i betydningen opphavsmenn med beføyelser etter åvl § 2. Velger doktorgradskandidaten som eneopphavsmann (forutsetter at arbeidet er skrevet av ham alene) å neglisjere fagmiljøets krediteringsregler etter eget forgodtbefinnende, kan dette være i strid med "spillerreglene" for prosjektsamarbeidet og dermed både uetisk og arbeidsrettslig betenkelig, men kan være i full overensstemmelse med åndsverkloven. 

Den beskrivelse som her er gitt, er basert på en generell - men også temmelig konvensjonell opphavsrettslig - tolkning av dagens lovgivning på opphavsrettens område. En relevant reservasjon kan være at det innen f eks biomedisin og realfag i dagens prosjektforskning kan være grunn for å problematisere det tradisjonelle begrep "skape" med sikte på vitenskapelig produksjon som skjer i symbiotisk samvirke mellom nødvendige, men artsforskjellige innsatsfaktorer, slik som i den beskrivelse av forfatterskap som synes nedfelt i Vancouver-reglene. Det vil imidlertid lett føre altfor langt å gå inn på dette i detalj her.

I forholdet mellom to eller flere forfattere etter åndsverkloven gir lov om sameie 18. juni 1965 nr 6 hver av forfatterne en slags vetorett; den eller de øvrige forfattere kan ikke publisere et felles arbeid uten samtykke fra samtlige ”medeiere” i verket for så vidt som slik publisering i forhold til hver i sær vil utgjøre en eksemplarfremstilling eller spredning innfor det område der opphavsmannen har vern etter åvl § 2.
 For andre enn dem med status etter åvl gjelder ikke dette; verken veileder eller andre som har lagt forholdene til rette for skaperen av verket kan uten særskilt hjemmel hindre at verket blir publisert. Opphavsmannen eller de samvirkende opphavsmenn bestemmer både når verket er publiseringsmodent og står for valg av publiseringsmåte og kanal. 

Vancouver-reglene må på bakgrunn av dette kunne ses på som ikke-rettslige normer for hva som er ”god skikk” i forskningsprosjekter der flere bidrar og der forfatterstatus ved publisering betyr at det er ydet vesentlige bidrag for at arbeidet kan oppnå publiseringskvalitet. Hvorvidt en eller flere medforfattere kan utøve beføyelser etter åvl. § 2, vil etter dette måtte ses dels som et spørsmål om den medvirkning det er tale om kvalifiserer til å ”skape et åndsverk” i lovens forstand, dels som et spørsmål om man ved å etterleve Vancouver-reglene kan se det slik at den egentlige opphavsmann (som har skrevet arbeidet) har avstått fra opphavsrettslig eksklusivitet ved avtale, f eks for å kunne delta i prosjektsamarbeid der ikke-forfattere deltar med innsatsfaktorer av ulik art, f eks faglig veiledning.

Det har også vært reist spørsmål om i hvilken grad det kan legges bindinger og begrensninger i forskerens rådighet over eget doktorgradsarbeid eller over den del av forskningsresultatet som ikke - eller bare delvis – meritteringsmessig kan tilbakeføres til doktorgradskandidaten. Etter åndsverkloven forutsetter slik rådighet eller vetorett enten status som opphavsmann etter åndsverkloven – eller bindinger etter avtale. Vancouver-reglene gir etiske føringer, men gir ikke – og kan heller ikke danne – hjemmel for at en veileder, prosjektledelse eller andre bidragsytere uten opphavsrett kan nekte opphavsmannen å publisere arbeidet. Forskningsetikk og normer for prosjektforskning kan allikevel gå lenger enn jussen, og man bør neppe være fremmed for den tanke at nødvendig prosjektdisiplin kan lede til at en doktorgradskandidat på tjenestemannsrettslig grunnlag bør akseptere at fagmiljøet utøver en overordnet ledelse vedrørende hvordan to eller flere selvstendige forskningsbidrag skal innpasses i det prosjekt der doktoravhandlingen bare utgjør en del.

3.5.
Programvare, katalogvern og databaser – åvl §§ 39g og 43

For programvare, katalogisert materiale og databaser gjelder andre verneregler som kan begrunne vetorett for rettighetshavere, jf åvl § 1 nr 12 (programvare)
 og § 43 (katalogisert materiale og databaser)
. 

For katalog og databaser kan vises til åvl § 43 - 

” Den som frembringer et formular, en katalog, en tabell, et program, en database eller lignende arbeid som sammenstiller et større antall opplysninger, eller som er resultatet av en vesentlig investering, har enerett til å råde over hele eller vesentlige deler av arbeidets innhold ved å fremstille eksemplar av det og ved å gjøre det tilgjengelig for allmennheten.”
I det norske universitets- og høyskolesystemet kompliseres reglene ved at åndsverkloven gir grunnlag for rettighetsposisjoner for arbeidsgiver eller institusjon, jf åvl § 39g. For programvare som har tilstrekkelig verkstatus etter åvl § 1 nr 12 fastslår åvl § 39g: 

”Opphavsrett til datamaskinprogram som er skapt av en arbeidstaker under utførelsen av oppgaver som omfattes av arbeidsforholdet eller etter arbeidsgivers anvisninger går, med den begrensning som følger av § 3, over til arbeidsgiveren, med mindre annet er avtalt.”

Rettighetshavere etter åndsverklovens bestemmelser kan etter dette enten være den som skaper et skriftlig verk etter åvl §1, en annen rettighetshaver - eller arbeidsgiver/institusjon. Forskeren kan ved publisering måtte innhente samtykke fra den berettigede, og denne kan stille vilkår om bruken. I UH fagmiljøer vil det imidlertid ofte være dekning for å si at både programvare og databaser henhører under prosjektledelsen med den virkning at prosjektmedarbeidere kan publisere arbeidet med slikt materiale integrert i tråd med prosjektets formål uten særskilt samtykke fra den eller de forskerkolleger i prosjektet som fysisk har utarbeidet det. 

3.6.
Skranker for publisering – forfattersameie og avtalemessige bindinger

Andre rettslige begrensninger for vitenskapelig forfatterskap kan bygges på injurielovgivning eller personvernregler, på markedsrettslige regler (markedsføringslovens §§ 1 eller spesialregler i §§ 7-8) – eller som nevnt på opphavsrett etter åndsverkloven når det er tale om å integrere andres åndsverk, programvare eller databasemateriale. Alternativt kan det tenkes avtaler eller avtalelignende bindinger, avhengig av hvor langt man kan innfortolke slike bindinger i det å delta som f eks stipendiat/doktorgradskandidat i et forskningsprosjekt. Rettslig kan slike bidrag som omhandles i Vancouver-reglene neppe gi noen form for ”vetorett”. Annerledes stiller dette seg der flere vitterlig har skrevet arbeidet i fellesskap. Her oppstår sameie mellom de opphavsberettigede og hver av dem kan med henvisning til åvl § 2 motsette seg at arbeidet publiseres.
 
I spørsmål om avtalemessige bindinger må det understrekes at man opphavsrettslig opererer med en sterk presumsjon for ikke-avståelse av rettigheter. ”Minimumsregelen” (eller den opphavsrettslige ”uklarhetsregel”) går ut på at tvilsspørsmål om avtalt avståelse eller overføring av beføyelser skal løses i favør av den løsning som er gunstigst for opphavsmannen: Presumsjonen er for den mindre avståelse. Til dette kommer at institusjoner som etter loven skal tilby forskerutdanning med sikte på doktorgrad ikke kan ”klausulere” veiledning eller prosjektdeltagelser for doktorgradsstuderende på en slik måte at man urimelig innskrenker naturlige forfatterrettigheter ved prosjektavslutning (f eks avtalelovens § 36 om at avtaler som virker urimelig kan tilsidesettes eller lempes).

3.7.
Opphavsrett, etikk og vitenskapelige kvalitetskrav

Både Vancouver-reglenes normer for kreditering ved veiledning og medforfatterskap og sameiekonstruksjoner reiser noen spørsmål om vitenskapelig originalitet. For å oppnå doktorgrad må doktorgradskandidatens eget originale forskningsbidrag være tydelig identifiserbart – og arbeidet må ha et nødvendig akademisk "løft". 

Vancouver-reglene er ment å bidra til dette: Den som stilles først i rekken blant medforfatterne, skal ha en mer selvstendig rolle enn de som deretter nevnes og rangorden er synkende. Sistemann på listen er derimot ofte en "senior" ressursperson som gir en slags "garanti" for arbeidets kvalitet. 

Det kan altså se ut til at en etterlevelse av Vancouver-reglene med konsens om at doktorgradskandidaten skal stå på førsteplass er en slags preliminær tilkjennegivelse av at fagmiljøet for sin del anser doktorgradskandidatens bidrag for å ha den selvstendighet og originalitet som kreves for å oppnå graden. Dette vil klarligvis tillegges betydning ved den senere eksterne faglige bedømmelse av arbeidets kvalitet.

Verken medforfatterregler, veiledermedvirkning eller sameie ved prosjektdeltagelse må undergrave det grunnleggende vilkår at arbeidet som doktorgradskandidatens eget selvstendige bidrag på området har nødvendig kvalitet og originalitet. 

Utgangspunktet for balansevurderinger omkring forskningskvalitet i forhold til medvirkning og kreditering ved medisinsk doktorgrad må tas i det felles kvalitetskrav som gjelder for doktorgradsavhandlinger ved Universitetet i Bergen. Dette har fram til nå vært angitt slik i den felles forskriften for de organiserte doktorgradene:

§ 5. AVHANDLINGEN

Avhandlingen skal være et selvstendig vitenskapelig arbeid som ligger på et høyt faglig nivå når det gjelder problemformuleringer, begrepsmessig presisering, metodisk, teoretisk og empirisk grunnlag, dokumentasjon og fremstillingsform. Avhandlingen skal kunne bidra til å utvikle ny faglig kunnskap og ligge på et faglig nivå som tilsier at den vil kunne publiseres som en del av fagets vitenskapelige litteratur.
------

Flere mindre arbeider kan godkjennes som deler av doktoravhandlingen når de etter sitt innhold utgjør et hele. I tillegg til de enkelte delene skal det da utarbeides et sammendrag som gjør nærmere rede for helheten i avhandlingen.

Del av et fellesarbeid kan godtas til bedømmelse (også som ett av flere arbeider, jf. 4. ledd) forutsatt at det representerer en selvstendig innsats som kan identifiseres i den utstrekning det er nødvendig for vurderingen. I slike tilfeller skal det innhentes erklæringer fra de øvrige forfattere og andre som har fulgt arbeidet, slik at doktorgradskandidatens innsats kan identifiseres.
---"

Disse reglene er videreført i det nye reglementet for graden ”Philosophiae Doctor” (PhD).

Vancouver-reglene handler bare om medforfatterskap og avgjør ikke hvordan grensen skal trekkes mellom slikt hovedforfatterskap som kreves for å oppnå en akademisk grad og medforfatterskap i opphavsrettslig eller ikke-opphavsrettslig mening. Det heter rett nok at en eller flere forfattere ”should take responsibility for the integrity of the work as a whole, from inception to published article”, men dette er tvetydig og må tolkes mer som en form for publiseringsrettet prosedyre for å lette den etterfølgende redaksjonelle kvalitetssikring av arbeidet, ikke ulik den som kan sies å ligge i at en hovedveileder ved prosjektavslutning gir grønt lys for innlevering til bedømmelse for doktorgrad. 

3.8.
Veileders rådighet over doktorgradsarbeidet

Det at andre, for eksempel kandidatens veileder, har vært sentral i utviklingen av analysemetoder anvendt i avhandlingen, gir som utgangspunkt ikke ikke grunnlag for de aktuelle personene til å utøve noen rådighet over prosjektet i fortsettelsen, enn si nekte publisering med henvisning til at slike metoder inngår i arbeidet. Heller ikke etter Vancouver-reglene synes det å foreligge forskningsetisk grunnlag for å kreve medforfatterskap. Avsnittet om ”Authorship” forutsetter at samtlige tre vilkår skal være oppfylt, herunder ”final approval of the version to be published”. For dem som ikke deltar i alle de relevante fasene av prosjektet, er dette vilkår ikke tilfredsstilt. Det må på den annen side holdes klart at de rådighets- og medforfatterspørsmål som er drøftet ovenfor ikke må blandes med de vitenskapelige kvalitetskrav som må settes for at arbeidet skal kunne anses originalt. Underslår doktorgradskandidaten at metoder som er anvendt i avhandlingen i virkeligheten stammer fra andre, kan dette bety at arbeidet ikke er originalt og selvstendig, eventuelt at avhandlingen (eller artiklene) ikke utvikler ny kunnskap slik som forutsatt i UiB-regelverkets § 5 (sitert ovenfor). Dette er imidlertid et redelighetsspørsmål, og dermed et annet tema enn det som gjelder opphavsmannens rett til å publisere og dennes eksklusive rådighet over eget verk. Åndsverklovens krav til ”verk” er vesensforskjellige fra vitenskapelige originalitetskrav som stilles for erverv av akademisk grad.

4.
Metoder – eier- og rådighetsforhold 

Spørsmålet om eierskap til metode har også oppstått i praksis, og da særlig knyttet til tekniske metoder, for eksempel analyser innen medisinske fag og miljøfag. Det er klart at spørsmålet om valg av den ene eller den andre vitenskapelige metoden – og om hvordan metoden er benyttet – ofte vil være vesentlig i bedømmelsen av den vitenskapelige kvaliteten, f eks ved en doktorgradsbedømmelse. Derimot er det vanskelig å se at metoder i utgangspunktet ikke kan være gjenstand for annen eiendomsrett enn den som består i at forskningsmateriale skjermes fra omverden. Den eneste form for ekskluderende rådighet som kan etableres ut over dette består i at en metode – hvis den har oppfinnerhøyde etter patentlovens § 1 – kan patenteres med rettsvirkninger etter samme lovs § 3. I tillegg kan innovativ teknologi vernes ved at den holdes hemmelig for andre, eventuelt med sanksjoner etter markedsføringslovens §§ 7-8 når teknologien kommersialiseres. Opphavsrett på teknologi kan bare oppnås ved at skrifter som beskriver teknologien ikke kan kopieres eller tilgjengeliggjøres uten samtykke fra forfatteren. Men her er det ikke metoden eller kunnskapen som vernes, bare det skriftlige uttrykk metoden har fått i skriftform. 

Svaret er dermed at det ikke oppnås eiendomsrett til analysemetode utover det som her er nevnt. Det kan dermed heller ikke utøves instruksjonsmyndighet over andres rådighet over arbeider der metode eller analyseteknikker inngår som kan tilbakeføres til enkeltpersoner eller forskningsgrupper innen fagmiljøet.

Ut fra den oversikten vi har i dag, kan det heller ikke være tale om å kreve medforfatterstatus bare med henvisning til at doktorgradskandidaten anvender en metode utviklet av andre – eventuelt av tidligere eller senere oppnevnt veileder. Medforfatterstatus forutsetter en treleddet kumulativ innvirkning på prosjektet der ”substantial contributions to conception and design” (som er det nærmeste man kommer metodefunn) alene ikke er tilstrekkelig. Et annet spørsmål er om publisering av arbeider som bygger på allerede kjent metode eller analyseteknikk er til hinder for at doktorgrad kan oppnås fordi kravet til selvstendighet og vitenskapelig ”løft” mangler, jf ovenfor om dette. 

5. 
Datamateriale – eier- og rådighetsforhold 

Spørsmål om eierrådighet over datamateriale i forskningsprosjektet er rettslig noe uavklart. Dette har i praksis særlig kommet på spissen når det gjelder biologisk materiale.
Institusjonserverv etter åndsverklovens bestemmelser om programvare, katalog og databaser må bety at materialet kan overstyres av prosjektledelsen etter institusjonens anvisninger, slik det nå er vanlig for eksternfinansiert forskning (Forskningsrådet og EU-prosjekter).

For biologisk materiale reguleres nå de viktigste spørsmål om disponering i biobankloven 21.2.2003, som trådte i kraft 1.7.2003. 

Forut for biobankloven har domstolene i et par tilfelle hatt oppe spørsmål om eierrådighet over DNA pasientmateriale ved forskning i universitetssykehus. I den såkalte Leren-saken la Asker og Bærum herredsrett i dom avsagt 29.11.1999 (Rettens Gang 2000 s 1010) til grunn at den sentrale person i prosjektet Trond Leren i forhold sin egen arbeidsgiver hadde krav på å beholde blodprøver og DNA-ekstrakter da vedkommende sluttet i sin stilling ved Ullevål Sykehus og tok arbeid ved Rikshospitalet. I en senere kjennelse om midlertidig forføyning uttalte Oslo namsrett sterk tvil om utlevering av blodprøver som ikke var omfattet av herredsrettsdommen og kom dermed til at det ikke forelå sikringsgrunn etter tvangsfullbyrdelseslovens § 15-2, jf § 15-6. Kjennelsen ble påkjært til lagmannsretten, som stadfestet namsrettens kjennelse ved kjennelse 8.6.2001. I Kåre Berg-saken gjaldt det også en midlertidig forføyning ved krav om tilgang for en pensjonert forsker til forskningsmateriale ved Ullevål Sykehus. Ved kjennelse Oslo tingrett 6.2.2003 ble begjæringen ikke tatt til følge. 

Som det går fram over, er spørsmålet om eierskap til slikt materiale lite avklart, og det er derfor grunn til en del forsiktighet. Det vil bero på en konkret vurdering om for eksempel personer med en sentral posisjon i vedkommende prosjektet vil ha eierrådighet over datamaterialet. Dersom dette må legges til grunn, kan også vedkommendes arbeidsgiver tenkes å ha selvstendige rettigheter både etter åvl §§ 39g eller § 43 (jf uttrykksmåten i § 43: ”resultatet av en vesentlig investering” ). Den omstendighet at materialet inngår i et doktorgradsprosjekt gir klarligvis ikke kandidatens veileder i denne egenskap noen selvstendig rett til materiale som måtte forefinnes hos doktorgradskandidaten.

6.
 Veileders plikter og ansvar ved konflikter i fagmiljøet som vedrører doktorgradskandidatens prosjektfremdrift og senere publisering

Det er i utgangspunktet klart at veileder selv ikke må la egne faglige interesser og prestisje gå foran doktorgradskandidatens interesser i å få sitt arbeid godkjent så lenge det ikke er tale om opphavsrettslige krenkelser. I spørsmål om ”god skikk” og etikk må veileder utvise betydelig romslighet når doktorgradskandidaten får som råd å anvende hypoteser, problemstillinger, metoder, materiale eller annet som i realiteten beror på veileders råd og anbefaling. 

Det kan generelt forventes at veileder i rimelig grad medvirker til å holde fremdrift for prosjektet og i en slik sammenheng yter rimelig innsats for å hindre at prosjektet strander eller hemmes av interne konflikter i fagmiljøet. Ganske særlig bør veileder avstå fra å la egne faglige interesser komme på tvers av doktorgradskandidatens, dette ut fra den hovedbetraktning at veileder står for alder og erfaring som doktorgradskandidaten har tilgang til ut fra en naturlig tolkning av veilederoppdraget. Det ligger i sakens natur at grensen mellom ”ditt” og ”mitt” blir flytende i et fungerende veilederforhold. Når det overordnede er at den yngre forsker skal hjelpes frem, må det tolereres adskillig mer fra veileders side enn fra doktorgrads kandidatens i en innovativ diskurs. Hvis veileder ser det slik at egne interesser gås for nær, og en potensiell konflikt seiler opp, bør veileder selv velge å trekke seg fra veilederoppdraget. 

Man må allikevel også her ta det forbehold at en veileder i andre egenskaper kan ha en styringsfunksjon som går ut over veilederoppgaven, særlig hvis veileder også er prosjektleder eller selv deltar med driftsressurser og infrastruktur som under fremdriften samordnes med doktorgradskandidatens. Yngre medarbeidere som deltar med egne doktorgradsprosjekter i overordnet forskningssamarbeid kan komme i avhengighetsforhold til eldre og etablerte kolleger, og det kan oppstå underlegenhet mellom doktorgradskandidaten på den ene siden og veileder og andre seniorpersoner på den andre siden. Kandidaten kan oppleve at muligheten for selv å skaffe seg tilgang til utstyr, infrastruktur, teknisk og annen assistanse, kontakt med andre forskningsmiljøer osv. er begrenset, og dette kan gjøre vedkommende faglig og karrieremessig avhengig av veilederen, prosjektlederen eller andre kolleger for å få den nødvendige tilgang. Den forskningsetiske utfordring ligger her i å få på plass en god faglig miljøkultur, særlig ved at den erfarne veileder er seg sitt ansvar bevisst når veilederoppgaven, veileders egne faglige interesser og overordnede styringsformål for prosjektet skal veies mot doktorgradskandidatens ønsker om optimale rammebetingelser for meritterende innsats innen den sektor doktorgradskandidaten skal skjøtte i prosjektet.
Hvorvidt det er heldig at flere prosjektfunksjoner samles på veileders hånd, er et fagmiljøpolitisk anliggende som det vanskelig kan sies noe helt generelt om. Det bemerkes allikevel at når det deltar en eller flere doktorgradskandidater i prosjektet, må fremdriften og tilrettelegningen av slike delprosjekter skje på en slik måte at doktorgradskandidaten sikres mulighet for arbeidsro, tilgang til ressurser og egen faglig utvikling. Veileders har her et klart faglig ansvar for å styre doktorgradsprosjektet klar av miljøkonflikter som doktorgradskandidaten ikke har initiert.

7. Konflikter mellom veiledere innbyrdes; om tidligere veileders muligheter for å innvirke på prosjektfremdrift, særlig i tilslutning til innlevering til bedømmelse for doktorgrad 
Ved utarbeidelsen av både PhD-reglementet -programmene, er det lagt mye vekt på å legge til rette for at PhD-kandidater skal ta del i faglige og til dels institusjonelle faggrupper. Med dette for øyet, er det klart at prinsippene for hvordan hovedveilederen og eventuelle biveiledere, og ikke minst tidligere veiledere skal forholde seg til hverandre og til doktorgradskandidaten, må være så klare som mulig.

Når det gjelder problemstillingen som er nevnt i overskriften, er det åpenbart at en tidligere veileder ikke i denne egenskap har styring med eller innvirkning på prosjektfremdrift når ny veileder er oppnevnt. Beslutning om å innlevere et arbeid for bedømmelse til doktorgrad er både i forhold til tidligere og senere veiledere et eksklusivt anliggende for doktorgradskandidaten. Skulle arbeidet i urimelig grad bestå av funn eller materiale som stammer fra andre – veiledere eller andre innen fagmiljøet – vil dette være et tema for de sakkyndiges vurdering av arbeidets selvstendighet og originalitet i forhold til doktorgradsforskriftens § 5. Eventuelle ”leverandører” har ingen rådighet over arbeidets avslutning og innlevering. Men det vil dessuten og i ettertid allikevel være et separat spørsmål om personer som har bidratt på de 3 måter som Vancouver-reglene omtaler i beskrivelsen av "Authorship", kan påvirke publiseringen ved å nekte å la seg oppføre som medforfatter i en eventuell konflikt med ”hoved”-forfatteren. 

� 	Her brukt om universiteter og høyskoler som omfattes av universitetsloven 12. mai 1995 nr 22.


� 	Oppfinnerens eller oppfinnerens arbeidsgivers utnyttelse ved patentering etter patentloven 15. desember 1967 nr 9, jf lov 17. april 1970 nr 21 faller etter det opplyste utenom denne saken.


� 	Se f eks uttalelser om forholdet mellom juss og forskningsetikk i en HR-dom referert i Norsk Retstidende (Rt.) 1981 s 166.


� 	Kommersialisering av forskningsresultater ved oppdragsforskning bryter i noen grad med dette, men institusjoner i UH-systemet skal selv ved oppdragsforskning sikres en rett til publisere forskningsresultatene når dette ikke urimelig undergraver formålet med oppdraget. 


� 	”Uniform Requirements for Manuscripts Submitted to Biomedical Journals”, vedtatt av en mindre gruppe redaktører for medisinske tidsskrifter etter et møte i Vancouver, British Colombia i 1978 (dagens versjon oppdatert 2001). Det medisinske fakultet har vedtatt at reglene skal benyttes i forbindelse med vitenskapelig publisering ved dette fakultetet. 


� 	Hvor vidt stipendiatens aksept av slik vilkår betyr at f eks veileder ved avtale får status som opphavsmann etter åndsverkloven er tvilsomt. Hvis vedkommende ikke har vært med om å "skape" verket i åndsverklovens forstand (§ 1), ville det trolig "virke urimelig" å gjøre et slikt vilkår for veilederbistand gjeldende som bindende etter avtalelovens § 36, jf drøftelsen i det følgende avsnitt. 


� 	Men går også på visse punkter lenger enn eiendomsretten: Retten til eksemplarfremstilling og spredning av verket til almenheten gjelder også for verk som andre enn opphavsmannen har overtatt eiendomsretten til, f eks en vitenskapelig utredning levert til oppdragsgiver etter bestilling.


� 	For medisinske fagartikler er praksis visstnok at redaksjonen ved sine avtalevilkår for utgivelse overtar tilnærmet alle beføyelser etter åvl § 2. Når publisering skjer utenom Norge, kompliseres bildet ved regler om hvilket lands rett som skal anvendes på publiseringsavtalen. Dette kan i praksis være løst ved såkalt lovvalgsklausul om at utgivelsesstedets lands rett innvelges som ”proper law”. I slikt fall er spørsmålet om Bern-konvensjonen eller EF-retten vil gjelde også på utgivelsesstedet. Innen EU/EØS-området kan man legge til grunn at lovgivningen er harmonisert etter Bernkonvensjonen eller EF Die 2001/29. 


� 	Åvl § 18 om samleverk handler om flere selvstendige verk og løser dermed ikke sameiespørsmål når flere har medvirket til et enkelt verk. Åndsverkloven har ingen særregler om opphavsrettslig sameie. 


� 	Regelen i åvl § 39g bygger på EFs programvaredirektiv Dir 91/250/EF.


� 	EFs databasedirektiv Dir 96/9/EF.


� 	Om immateriellrettslig sameie og sameielovens anvendelse i slike forhold, vises til B Stuevold Lassen TfR 1983 s 324 flg.

